Felelősségem teljes tudatában kijelentem

Alina Șerban saját életének, gyerekkorának részleteit osztja meg a közönséggel a „Felelősségem teljes tudatában kijelentem” című színdarabjában, amely július 27-én az I. Nemzetközi Roma Storytelling Fesztivál nyitóelőadása lesz.

A színdarab egy fiatal lány életébe ad betekintést, aki más kortársaihoz hasonlóan rajong a popzenészekért, szeret barátkozni, és álmokat sző a jövőjére vonatkozóan. Ugyanakkor ez a lány Bukarest egyik legrosszabbnak tartott környékén, tanulásra alkalmatlan körülmények között nő fel, és rendszeresen érzi úgy, hogy szégyellnie kell magát, mert patkányok mászkálnak a ruháin, mert ismerősöknél kell mosakodnia, mert roma.

Amikor anyja börtönbe kerül, még világosabbá válik számára, hogy ha ki akar jutni a szegénytelepről, csak magára számíthat. A legkomolyabb megpróbáltatások sem törölhetik le a mosolyt az arcáról, a kitartást a szívéből. Bár néha maga sem hiszi el, hogy álmai megvalósulhatnak, végül eljut a Londoni Királyi Színiakadémiára, és elfogadja származását. Ráébred: ez nemcsak bélyeg lehet, de büszkeségre is okot adhat. Persze a küzdelem itt sem nem ér véget. „Ha megmásztál egy hegyet, kicsit pihenhetsz, de utána egy másikat kell majd megmásznod – véli a művésznő, aki számos saját színdarab szerzője és előadója mind Romániában mind az Egyesült Királyságban.

„Alina Șerbannak ebben az előadásban vállalt művészi tette mérföldkőnek számít a dokumentarista színház történetében. Ő ugyanis nem csak pontosan és precízen oldja meg színészként a feladatát, de  
emberként is óriási teljesítményt nyújt és példát mutat.” – nyilatkozta Szilágyi Mária, a Kortárs Dráma Fesztivál igazgatója.

Az előadás után Alina Șerban részvételével közönségtalálkozót rendezünk. Az előadás angol nyelven, magyar szinkronnal lesz megtekinthető.

Közreműködők:

író, rendező, előadó: Alina Șerban

a színdarabot fordította: Adorján Beáta

Bemutató helyszíne: Stúdió K Színház (Budapest, 9. kerület, Ráday utca 32.)

Bemutató időpontja: 2017. július 27., 18:00

Az előadás hossza: 90 perc

Közönségtalálkozó hossza: 60 perc